b'\n_START_ARTICLE_\nPremi Nobel\n_START_SECTION_\nHist\xc3\xb2ria\n_START_PARAGRAPH_\nAlfred Nobel va n\xc3\xa9ixer el 21 d\'octubre del 1833 a Estocolm, Su\xc3\xa8cia, a una fam\xc3\xadlia d\'enginyers. i va ser qu\xc3\xadmic, enginyer i inventor. El 1895 Nobel va comprar la companyia Bofors dedicada a la ind\xc3\xbastria metal\xc2\xb7l\xc3\xbargica i a la fabricaci\xc3\xb3 d\'armament, i sota la seva direcci\xc3\xb3 va esdevenir un dels principals fabricants d\'armament. Nobel va amassar una fortuna durant la seva vida, la major part gr\xc3\xa0cies a les seves 355\xc2\xa0invencions, d\'entre les quals destaca la dinamita com la m\xc3\xa9s famosa. El 1888 Nobel va tenir la desagradable sorpresa de llegir el seu propi obituari, titulat El mercader de la mort \xc3\xa9s mort, a un diari franc\xc3\xa8s. El diari l\'havia conf\xc3\xb3s amb el seu germ\xc3\xa0 Ludvig que era qui realment havia mort a Cannes. Nobel va quedar decebut amb el que havia llegit i preocupat per com seria recordat. Aquest incident li va servir d\'inspiraci\xc3\xb3 per canviar el seu testament. Alfred Nobel va morir el 10 de desembre del 1896 a la seva casa de San Remo, It\xc3\xa0lia, a l\'edat de 63 anys a causa d\'una hemorr\xc3\xa0gia cerebral._NEWLINE_Per a sorpresa de molts, al seu darrer testament demanava que la seva fortuna fos utilitzada per crear una s\xc3\xa8rie de premis per a aquells que confereixin el \xe2\x80\x9cmajor benefici a la humanitat\xe2\x80\x9d en els camps de la f\xc3\xadsica, la qu\xc3\xadmica, la pau, la fisiologia o la medicina i la literatura. Nobel va escriure diversos testaments al llarg de la seva vida. L\'\xc3\xbaltim va ser escrit un any abans de morir, signat al Club Suec-Noruec de Par\xc3\xads el 27 de novembre del 1895. Nobel va donar el 94% dels seus b\xc3\xa9ns, 31\xc2\xa0milions de corones sueques, per a crear els cinc Premis. A causa del nivell d\'escepticisme que envoltava el testament no va ser fins al 26 d\'abril del 1897 que va ser aprovat pel Parlament de Noruega. Els executors del testament van ser Ragnar Sohlman i Lilljequist Rudolf, que van crear la Fundaci\xc3\xb3 Nobel (Nobelstiftelsen) per tenir cura de la fortuna de Nobel i organitzar els premis._NEWLINE_Els membres del Comit\xc3\xa8 Nobel de Noruega que havien d\'atorgar el Premi de la Pau van ser nomenats poc despr\xc3\xa9s que el testament fos aprovat pel Parlament Noruec. Les altres organitzacions que havien d\'atorgar els altres premis ho van fer a continuaci\xc3\xb3: l\'Institut Karolinska, el 7 de juny, l\'Acad\xc3\xa8mia Sueca el 9 de juny, i la Reial Acad\xc3\xa8mia Sueca de Ci\xc3\xa8ncies l\'11 de juny. La Fundaci\xc3\xb3 Nobel va arribar a un acord sobre les directrius que s\'havien de seguir per atorgar els premis. L\'any 1900 la Fundaci\xc3\xb3 Nobel va adoptar uns nous estatuts que van ser promulgats pel rei \xc3\x92scar II. El 1905 es va dissoldre la uni\xc3\xb3 entre Su\xc3\xa8cia i Noruega i la responsabilitat de la concessi\xc3\xb3 de Premis Nobel es va dividir entre els dos pa\xc3\xafsos. El Comit\xc3\xa8 Nobel de Noruega es va convertir en l\'encarregat d\'atorgar el Premi Nobel de la Pau mentre les institucions sueques seguien sent les responsables dels altres premis.\n_START_SECTION_\nL\'abs\xc3\xa8ncia de les matem\xc3\xa0tiques\n_START_PARAGRAPH_\nLes matem\xc3\xa0tiques no s\xc3\xb3n recompensades per un premi Nobel. Alfred Nobel mai no va explicar les seves motivacions en relaci\xc3\xb3 amb l\'abs\xc3\xa8ncia de les matem\xc3\xa0tiques._NEWLINE_La llegenda pret\xc3\xa9n que Alfred Nobel s\'hauria negat a honorar les matem\xc3\xa0tiques per evitar que el premi fos donat un dia a G\xc3\xb6sta Mittag-Leffler, un matem\xc3\xa0tic suec que li hauria robat el cor de la seva dona, Sophie Hess. El 1985, Lars Garding i Lars H\xc3\xb6rmander han ensenyat que aquesta hist\xc3\xb2ria est\xc3\xa0 desprove\xc3\xafda de fonaments. Primer de tot, Nobel mai no ha estat casat, Sophie Hess era la seva amant, una jove vienesa de 20 anys que va con\xc3\xa8ixer quan en tenia 42. Finalment, \xc3\xa9s poc probable que Nobel i Mittag-Leffler s\'hagin conegut realment, Nobel abandon\xc3\xa0 Su\xc3\xa8cia el 1865 mentre que Mittag-Leffler era encara estudiant._NEWLINE_Aquesta disciplina \xc3\xa9s recompensada des de 1936 per la Medalla Fields, que es distingeix tanmateix del Nobel per una edat m\xc3\xa0xima de 40 anys i una adjudicaci\xc3\xb3 nom\xc3\xa9s cada quatre anys, i des de 2003 pel premi Abel.\n_START_SECTION_\nProc\xc3\xa9s d\'atorgament\n_START_PARAGRAPH_\nEl proc\xc3\xa9s d\'atorgament \xc3\xa9s similar per a cada premi Nobel, la principal difer\xc3\xa8ncia rau a les persones que poden presentar candidats per a cadascun.\n_START_SECTION_\nNominacions\n_START_PARAGRAPH_\nEls formularis de nominaci\xc3\xb3 s\xc3\xb3n enviats pel Comit\xc3\xa8 del Premi Nobel a unes 3.000 persones, en general el setembre de l\'any anterior al de l\'atorgament del premi. Aquestes persones s\xc3\xb3n sovint acad\xc3\xa8mics que treballen en \xc3\xa0rees pertinents a cada disciplina premiada. Per al Premi de la Pau s\'envien als governs, als membres dels Tribunals Internacionals, professors i rectors, antics premiats amb el Nobel de la Pau i membres i ex-membres del Comit\xc3\xa8 Noruec del Nobel. La data l\xc3\xadmit per a la devoluci\xc3\xb3 dels formularis de candidatura \xc3\xa9s el 31 de gener de l\'any de l\'atorgament. El Comit\xc3\xa8 del Nobel designa uns 300 potencials guanyadors a partir d\'aquests formularis i pot afegir altres noms. Els noms dels nominats no es fan p\xc3\xbablics, ni se\'ls comunica que han estat proposats per a rebre el premi. Tots els expedients de nominaci\xc3\xb3 dels premis romanen segellats durant 50 anys a partir de l\'adjudicaci\xc3\xb3 del premi.\n_START_SECTION_\nSelecci\xc3\xb3\n_START_PARAGRAPH_\nEl Comit\xc3\xa8 del Nobel elabora un informe amb l\'assessorament d\'experts en els \xc3\xa0mbits pertinents. Aquests informes i la llista preliminar de candidats s\xc3\xb3n presentats a les diferents institucions que atorguen els premis, les respectives Acad\xc3\xa8mies, que debaten durant mesos els guanyadors. Aquestes institucions es reuneixen per escollir el guanyador o guanyadors en cada camp per una majoria de vots. La seva decisi\xc3\xb3, que no pot ser apel\xc2\xb7lada, s\'anuncia immediatament despr\xc3\xa9s de la votaci\xc3\xb3. Per a cada premi es pot seleccionar un m\xc3\xa0xim de tres premiats i dos treballs diferents. A excepci\xc3\xb3 del Premi de la Pau, que pot ser atorgat a institucions, els premis nom\xc3\xa9s es poden donar a persones individuals. Si el Premi de la Pau no es concedeix, els diners que li correspondrien s\xc3\xb3n repartits entre els premis cient\xc3\xadfics. Fins al moment aix\xc3\xb2 ha passat 19 vegades.\n_START_SECTION_\nNominaci\xc3\xb3 p\xc3\xb2stuma\n_START_PARAGRAPH_\nTot i que no es permeten les nominacions p\xc3\xb2stumes, les persones que morien durant els mesos entre la seva nominaci\xc3\xb3 i la decisi\xc3\xb3 del comit\xc3\xa8 del premi eren premiables. Aix\xc3\xb2 va passar dues vegades, el 1931 amb el Nobel de Literatura guanyat per Erik Axel Karlfeldt, i el Nobel de la Pau del 1961 concedit al Secretari General de les Nacions Unides Dag Hammarskj\xc3\xb6ld. Per\xc3\xb2 des del 1974, els guanyadors dels premis han de ser vius en el moment de l\'anunci a l\'octubre. Hi ha hagut un guanyador, William Vickrey, que va morir despr\xc3\xa9s que s\'anunci\xc3\xa9s la concessi\xc3\xb3 del premi, abans de la seva entrega.\n_START_SECTION_\nReconeixement desfasat\n_START_PARAGRAPH_\nEl testament de Nobel estableix que els premis s\'han d\'atorgar en reconeixement dels descobriments realitzats "durant l\'any anterior". I durant els primers anys els premis acostumaven a recon\xc3\xa8ixer els descobriments recents, per\xc3\xb2 alguns d\'aquests primers descobriments van ser desacreditats posteriorment i per evitar aquestes situacions vergonyants, els premis reconeixen cada vegada m\xc3\xa9s descobriments cient\xc3\xadfics que han resistit la prova del temps. En aquesta l\xc3\xadnia, dos dels premiats amb el Premi Nobel de F\xc3\xadsica del 2009, Willard S. Boyle i George E. Smith, ho van ser per la invenci\xc3\xb3 d\'un circuit de semiconductor, el detector CCD, que havien fet el 1969. Segons Ralf Pettersson, expresident del Comit\xc3\xa8 del Premi Nobel de Medicina o Fisiologia, \xe2\x80\x9cel criteri de l\'any anterior s\'interpreta per l\'Assemblea del Nobel com l\'any en qu\xc3\xa8 l\'impacte del descobriment s\'ha fet evident.\xe2\x80\x9d_NEWLINE_El desfase entre la realitzaci\xc3\xb3 del fet que reconeix el premi i l\'atorgament varia d\'una disciplina a una altra. En el cas del Nobel de Literatura el premi acostuma a recon\xc3\xa8ixer el treball acumulat al llarg d\'una vida en comptes d\'un \xc3\xa8xit \xc3\xbanic. El Premi de la Pau tamb\xc3\xa9 pot ser atorgat pel treball desenvolupat al llarg d\'una vida, \xc3\xa9s el cas de Martti Ahtisaari, guanyador del Nobel del 2008 que va ser guardonat per la seva aportaci\xc3\xb3 a la resoluci\xc3\xb3 de conflictes internacionals. Per\xc3\xb2 tamb\xc3\xa9 pot ser atorgat per motius recents, un exemple \xc3\xa9s el cas de Kofi Annan que va ser guardonat amb el Nobel de la Pau del 2001, nom\xc3\xa9s quatre anys despr\xc3\xa9s d\'esdevenir Secretari General de les Nacions Unides. o els de I\xc3\xa0ssir Arafat, Isaac Rabin i Ximon Peres que van rebre el premi del 1994, un any despr\xc3\xa9s que van concloure els Acords d\'Oslo._NEWLINE_Els Nobels de f\xc3\xadsica, qu\xc3\xadmica i medicina requereixen que la import\xc3\xa0ncia del descobriment passi la prova del temps, el que a la pr\xc3\xa0ctica comporta que el desfase entre el descobriment i el premi acostumi a ser de 20 anys o m\xc3\xa9s. Per exemple, Subrahmanyan Chandrasekhar va compartir el Nobel de F\xc3\xadsica del 1983 pel seu treball del 1930 sobre l\'estructura estel\xc2\xb7lar i la seva evoluci\xc3\xb3. No tots els cient\xc3\xadfics viuran prou perqu\xc3\xa8 el seu treball sigui reconegut, alguns descobriments mai podran optar a un premi si el seu impacte es produeix despr\xc3\xa9s de la mort dels seus descobridors.\n_START_SECTION_\nMedalles\n_START_PARAGRAPH_\nLes medalles del premi Nobel, encunyades per les f\xc3\xa0briques de moneda de Su\xc3\xa8cia (Myntverket) a Su\xc3\xa8cia i la de Noruega (Det Norske Myntverket) des de 1902, s\xc3\xb3n marques registrades de la Fundaci\xc3\xb3 Nobel. A totes les medalles destaca una imatge d\'Alfred Nobel de perfil esquerre sobre l\'anvers. Les medalles del Premi Nobel de F\xc3\xadsica, de Qu\xc3\xadmica, de Fisiologia o Medicina, i de Literatura tenen el mateix disseny a l\'anvers, mostrant la imatge d\'Alfred Nobel i les dates del seu naixement i la seva mort. La imatge de Nobel tamb\xc3\xa9 apareix a l\'anvers de la medalla del Premi Nobel de la Pau i a la del de Ci\xc3\xa8ncies Econ\xc3\xb2miques en mem\xc3\xb2ria d\'Alfred Nobel per\xc3\xb2 amb un disseny diferent, per exemple en el cas de la d\'economia el nom del premiat \xc3\xa9s gravat a la vora de la medalla. El revers varia en funci\xc3\xb3 de la instituci\xc3\xb3 que atorga el premi. El revers de les medalles de qu\xc3\xadmica i f\xc3\xadsica comparteixen el mateix disseny. _NEWLINE_Totes les medalles fetes abans de l\'any 1980 van ser encunyades en or de 23 quirats (ct). Des de llavors han estat encunyades en or verd de 18 quirats (75% Au i 25% Ag) i xapades en or de 24 quirats. El pes de cada medalla varia amb la quantitat d\'or, per\xc3\xb2 la mitjana \xc3\xa9s d\'uns 175 grams. El di\xc3\xa0metre \xc3\xa9s de 66 mm i el gruix varia entre 5,2 i 2,4 mm. A causa de l\'alt valor pel seu contingut en or i la tend\xc3\xa8ncia a ser exposades en p\xc3\xbablic, les medalles Nobel estan subjectes a robatori. Durant la Segona Guerra Mundial les medalles de cient\xc3\xadfics alemanys Max von Laue i James Franck van ser enviades a Copenhaguen per a la seva cust\xc3\xb2dia. Quan els nazis va envair Dinamarca, el qu\xc3\xadmic George de Hevesy les va dissoldre en aigua r\xc3\xa8gia per evitar-ne la confiscaci\xc3\xb3 i els conseg\xc3\xbcents problemes legals als seus titulars. Despr\xc3\xa9s de la guerra, l\'or va ser recuperar de la soluci\xc3\xb3 i les medalles va tornar a ser encunyades.\n_START_SECTION_\nDiplomes\n_START_PARAGRAPH_\nEl premiats amb el Nobel reben un diploma de mans del rei de Su\xc3\xa8cia o del president del Comit\xc3\xa8 Noruec del Nobel, segons el cas. Cada t\xc3\xadtol t\xc3\xa9 un disseny \xc3\xbanic fet per les institucions que atorguen els diferents premis per a cada premiat. El t\xc3\xadtol cont\xc3\xa9 una imatge i un text que indica el nom del guardonat i, normalment, la ra\xc3\xb3 per la qual va rebre el premi. En el cas dels premis Nobel de la Pau, fins ara, en cap dels diplomes concedits ha aparegut la ra\xc3\xb3 per la qual s\'ha atorgat el premi.\n_START_SECTION_\nPremi en met\xc3\xa0l\xc2\xb7lic\n_START_PARAGRAPH_\nEl guardonat amb el Nobel tamb\xc3\xa9 rep una suma de diners en forma d\'un document que indica el seu import. L\'import dels premis pot variar en funci\xc3\xb3 de la quantitat de diners que la Fundaci\xc3\xb3 Nobel pot esmer\xc3\xa7ar cada any. La quantitat ha augmentat des de la d\xc3\xa8cada del 1980, quan el valor del premi era de 880.000 corones sueques (uns 2,6 milions de corones sueques actuals). El 2009, la dotaci\xc3\xb3 econ\xc3\xb2mica va ser de 10 milions de corones sueques. Si hi ha dos guanyadors en algun dels premis, l\'import es divideix en parts iguals entre els premiats de la categoria. Si hi ha tres, el comit\xc3\xa8 atorgador t\xc3\xa9 l\'opci\xc3\xb3 de dividir l\'import en parts iguals, o adjudicar la meitat a un dels guanyadors i una quarta part de cadascun dels altres dos. No \xc3\xa9s estrany que els premiats donin els diners del premi a causes cient\xc3\xadfiques, culturals o humanit\xc3\xa0ries.'